Document ID: 32005R1810

KOMISJONI MÄÄRUS (EÜ) nr 1810/2005,
4. november 2005,
mis käsitleb söödalisandi kasutamise lubamist kümne aasta jooksul, teatavate söödalisandite kasutamise alalist lubamist ning teatavate söödas juba lubatud söödalisandite uute kasutusviiside ajutist lubamist
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, (1) eriti selle artiklit 3, artiklit 9, artikli 9d lõiget 1 ja artikli 9e lõiget 1,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (2) eriti selle artiklit 25,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubamine.
(2)
Määruse (EÜ) nr 1831/2003 artikliga 25 on kehtestatud üleminekumeetmed söödalisandite loataotlustele, mis on esitatud vastavalt direktiivile 70/524/EMÜ enne määruse (EÜ) nr 1831/2003 kohaldamise kuupäeva.
(3)
Käesoleva määruse lisades loetletud söödalisandite loataotlused esitati enne määruse (EÜ) nr 1831/2003 kohaldamise kuupäeva.
(4)
Vastavalt direktiivi 70/524/EMÜ artikli 4 lõikele 4 esitati esialgsed märkused kõnealuste taotluste kohta komisjonile enne määruse (EÜ) nr 1831/2003 kohaldamise kuupäeva. Neid taotlusi käsitletakse seega jätkuvalt vastavalt direktiivi 70/524/EMÜ artiklile 4.
(5)
Kasvustimulaatorit Formi LHS (kaaliumdiformiaat) lubati esimest korda ajutiselt kasutada põrsaste ja nuumsigade puhul komisjoni määrusega (EÜ) nr 1334/2001. (3) Kasvustimulaatori Formi LHS (kaaliumdiformiaat) ringlusse suunamise eest vastutav isik esitas taotluse saada 10aastase tähtajaga luba. Hinnangust ilmneb, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks anda luba kasutada kõnealust preparaati I lisa kohaselt kümne aasta jooksul.
(6)
Sideainete, paakumisvastaste ainete ja koagulantide rühma kuuluvat settelist klinoptiloliiti lubati esimest korda ajutiselt kasutada sigade, kanade ja broilerkalkunite ning veiste ja lõhe puhul komisjoni määrusega (EÜ) nr 1887/2000. (4) On esitatud uued andmed, mis toetavad taotlust saada kõnealuse söödalisandi jaoks tähtajatu kasutusluba. Hinnangust ilmneb, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks kõnealuse söödalisandi II lisa kohaseks kasutamiseks anda tähtajatu luba.
(7)
Sideainete, paakumisvastaste ainete ja koagulantide rühma kuuluvat söödalisandit naatriumferrotsüaniidi lubati esimest korda ajutiselt kasutada kõikide loomaliikide või -kategooriate puhul komisjoni määrusega (EÜ) nr 256/2002. (5) On esitatud uued andmed, mis toetavad taotlust saada kõnealuse söödalisandi jaoks tähtajatu kasutusluba. Hinnangust ilmneb, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks kõnealuse söödalisandi II lisa kohaseks kasutamiseks anda tähtajatu luba.
(8)
Sideainete, paakumisvastaste ainete ja koagulantide rühma kuuluvat söödalisandit kaaliumferrotsüaniidi lubati esimest korda ajutiselt kasutada kõikide loomaliikide või -kategooriate puhul komisjoni määrusega (EÜ) nr 256/2002. On esitatud uued andmed, mis toetavad taotlust saada kõnealuse söödalisandi jaoks tähtajatu kasutusluba. Hinnangust ilmneb, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks kõnealuse söödalisandi II lisa kohaseks kasutamiseks anda tähtajatu luba.
(9)
Trichoderma longibrachiatum'ist (CNCM MA 6-10 W) saadud endo-1,4-beeta-ksülanaasi ensüümpreparaati lubati esimest korda ajutiselt kasutada broilerkalkunite toitmisel komisjoni määrusega (EÜ) nr 418/2001. (6) On esitatud uued andmed, mis toetavad taotlust saada kõnealuse ensüümpreparaadi jaoks tähtajatu kasutusluba. Hinnangust ilmneb, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks kõnealuse ensüümpreparaadi III lisa kohaseks kasutamiseks anda tähtajatu luba.
(10)
Enterococcus faecium'i mikroorganismipreparaati (DSM 11181/NCIMB 10415) lubati esimest korda ajutiselt kasutada vasikate puhul komisjoni määrusega (EÜ) nr 1333/2004. (7) On esitatud uued andmed, mis toetavad taotlust laiendada selle mikroorganismipreparaadi kasutamise luba broilerkanadele. Euroopa Toiduohutusamet (EFSA) andis 13. aprillil 2005 positiivse hinnangu kõnealuse söödalisandi ohutusele selle kasutamisel broilerkanade kategooria puhul käesoleva määruse IV lisas sätestatud tingimustel. Hinnangust ilmneb, et direktiivi 70/524/EMÜ artikli 9e lõikes 1 kehtestatud tingimused nimetatud loa saamiseks on täidetud. Järelikult tuleks kõnealuse mikroorganismipreparaadi IV lisa kohaseks kasutamiseks anda neljaks aastaks ajutine luba.
(11)
Enterococcus faecium'i (CECT 4515) mikroorganismipreparaati lubati esimest korda ajutiselt kasutada põrsaste ja vasikate puhul komisjoni määrusega (EÜ) nr 654/2000. (8) On esitatud uued andmed, mis toetavad taotlust laiendada selle mikroorganismipreparaadi kasutamise luba broilerkanadele. EFSA andis 13. aprillil 2005 positiivse hinnangu kõnealuse söödalisandi ohutusele selle kasutamisel broilerkanade kategooria puhul käesoleva määruse IV lisas sätestatud tingimustel. Hinnangust ilmneb, et direktiivi 70/524/EMÜ artikli 9e lõikes 1 kehtestatud tingimused nimetatud loa saamiseks on täidetud. Järelikult tuleks kõnealuse mikroorganismipreparaadi IV lisa kohaseks kasutamiseks anda neljaks aastaks ajutine luba.
(12)
Kõnealuste taotluse hindamine on näidanud, et töötajate kaitsmiseks lisades loetletud söödalisanditega kokkupuutumise eest on vajalikud teatavad menetlused. Selline kaitse tuleks tagada nõukogu 12. juuni 1989. aasta direktiivi 89/391/EMÜ (töötajate töötervishoiu ja tööohutuse parandamist soodustavate meetmete kehtestamise kohta) (9) kohaldamisega.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kasvustimulaatorite rühma kuuluvat käesoleva määruse I lisas nimetatud preparaati lubatakse kasutada kümne aasta jooksul loomasöötades söödalisandina kõnealuses lisas sätestatud tingimustel.
Artikkel 2
Sideainete, paakumisvastaste ainete ja koagulantide rühma kuuluvaid II lisas nimetatud söödalisandeid lubatakse tähtajatult kasutada loomasöötades söödalisandina kõnealuses lisas sätestatud tingimustel.
Artikkel 3
Ensüümide rühma kuuluvat III lisas nimetatud preparaati lubatakse tähtajatult kasutada loomasöötades söödalisandina kõnealuses lisas sätestatud tingimustel.
Artikkel 4
Mikroorganismide rühma kuuluvaid IV lisas nimetatud preparaate lubatakse kasutada ajutiselt nelja aasta jooksul loomasöötades söödalisandina kõnealuses lisas sätestatud tingimustel.
Artikkel 5
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. november 2005

Labels: 16
17
0
3
6